PATVIRTINTA

 Kėdainių lopšelio-darželio „Aviliukas“

 direktoriaus 2022 m. sausio 31 d.

 įsakymu Nr. V-20

**KĖDAINIŲ LOPŠELIO-DARŽELIO „AVILIUKAS“**

**2022–2024 METŲ STRATEGINIS PLANAS**

**I SKYRIUS**

**BENDROSIOS NUOSTATOS**

 Kėdainių lopšelio-darželio „Aviliukas“ (toliau – Lopšelis-darželis) 2022–2024 metų strateginis planas – 3 metų trukmės strateginio planavimo dokumentas, detalizuojantis įstaigos viziją, misiją, prioritetus, tikslus, uždavinius ir priemones numatytiems uždaviniams pasiekti. Strateginis planas 2022–2024 metams sudarytas atsižvelgiant į planuojamus Lopšelio-darželio finansinius ir žmogiškuosius išteklius.

Strateginio plano pagrindinis tikslas – numatyti Lopšelio-darželio vystymosi gaires, telkti įstaigos bendruomenę sprendžiant aktualiausias ugdymo problemas, numatyti, kaip bus įgyvendinami ugdymo veiklai keliami reikalavimai, pasirinkti reikiamas Lopšelio-darželio veiklos kryptis ir prioritetus, numatyti bei planuoti ugdymo(si) pokyčius.

Rengdama 2022–2024 metų strateginį planą Lopšelio-darželio bendruomenė vadovavosi Lietuvos Respublikos Švietimo įstatymu, Valstybine švietimo 2013–2022 metų strategija, Geros mokyklos koncepcija, Lietuvos pažangos strategija „Lietuva 2030“, LR Švietimo, mokslo ir sporto ministerijos 2021–2023 metų strateginiu veiklos planu, Kėdainių rajono savivaldybės 2021–2023 metų strateginiu veiklos planu, įstaigos veiklos kokybės įsivertinimo išvadomis bei bendruomenės narių rekomendacijomis. Strateginis planas rengiamas, siekiant efektyviai organizuoti įstaigos veiklą, gerinti ugdymo(si) kokybę, sutelkti įstaigos bendruomenės pastangas švietimo pokyčiams, atitinkantiems šiuolaikinę ikimokyklinio ir priešmokyklinio ugdymo(si) sampratą, tikslingai naudoti finansinius, materialinius ir intelektinius išteklius.

Lopšelio-darželio strateginį planą rengė direktoriaus 2021 m. lapkričio 10 d. įsakymu Nr. V-101 „Dėl darbo grupės sudarymo Kėdainių lopšelio-darželio „Aviliukas“ 2022–2024 metų strateginiam planui rengti“ patvirtinta darbo grupė.

Strateginį planą įgyvendins Lopšelio-darželio bendruomenė. Vadovaujantis šiuo planu bus rengiami Lopšelio-darželio metiniai veiklos planai.

**II SKYRIUS**

**IŠORINIAI IR APLINKOS VEIKSNIAI**

**Politiniai – teisiniai veiksniai.** Lopšelio-darželio veiklą reglamentuoja Lietuvos Respublikos Seimo, Lietuvos Respublikos Vyriausybės, Švietimo ir mokslo ministerijos, Kėdainių rajono savivaldybės teisės aktai. Valstybinėje 2013–2022 metų švietimo strategijoje numatoma sudaryti palankiausias galimybes mokiniams atskleisti individualius gebėjimus, tenkinti ugdymosi poreikius, akcentuojamas dėmesys ugdymo kaitai. Geros mokyklos koncepcijoje įvardinti mokyklos veiklos kokybę lemiantys veiksniai: sudarytos sąlygos asmenybės ūgčiai, organizuojant dialogišką, tyrinėjantį mokymąsi bei saviraiškų mokinių dalyvavimą mokyklos gyvenime, darbuotojų profesionalumas, mokyklos kolektyvo atitiktis besimokančios organizacijos bruožams, įgalinančios lyderystės požymiai. Lietuvos švietimo strateginiai tikslai: rengti projektus Europos Sąjungos struktūrinių fondų paramai gauti, informacinės visuomenės kūrimas, kompiuterinio raštingumo didinimas, įgyvendinti ikimokyklinio ir priešmokyklinio ugdymo plėtros programą, įgyvendinti sveikos gyvensenos prevencines programas, užtikrinti kvalifikacijos tobulinimo sistemos kokybę, plėtoti paslaugų prieinamumą visoms šeimoms, auginančioms ikimokyklinio, priešmokyklinio ir specialiųjų poreikių vaikus. Nauji švietimą reglamentuojantys teisės aktai, įpareigoja Lopšelį-darželį vykdyti pokyčius, kelia ugdymo kūrybiškumo, kokybės, naujo požiūrio į ugdymą ir atsakomybę uždavinius. Tačiau nuolat besikeičiančios švietimo politikos veiksniai neigiamai veikia ugdymo kokybę.

**Ekonominiai veiksniai.** Švietimo finansavimas priklauso nuo esamos ekonominės būklės šalyje. Ikimokyklinių įstaigų finansavimas ir jų materialinė bazė tiesiogiai priklauso nuo šalies ekonominių rodiklių bei švietimo finansavimo lygio. Kalbant apie ekonominių veiksnių įtaką mūsų įstaigai, svarbi ir Kėdainių rajono ekonominė būklė. Tarptautiniai tyrimai rodo, kad tikslingas ankstyvasis ikimokyklinis ugdymas daro teigiamą poveikį mokymosi pasiekimams, tolesnei vaiko raidai, tačiau skiriamos lėšos švietimo įstaigoms neatitinka deklaruojamo valstybės prioriteto švietimui. Lopšelis-darželis papildomų lėšų gauna iš ES, dalyvaujant programose „Vaisių ir daržovių bei Pieno ir pieno produktų vartojimo skatinimo vaikų ugdymo įstaigose“, 1,2 procento gyventojų pajamų mokesčio sumos, kurią skiria darbuotojai ir tėvai, specialiųjų lėšų bei Kėdainių rajono savivaldybės tarybos įvesto 5 Eur fiksuoto mėnesinio atlyginimo, skirto švietimo reikmėms. Siekiant sukurti saugias ir sveikas vaiko gyvenimo sąlygas, būtina atnaujinti lauko žaidimų aikštelių aplinką, aptverti teritoriją nauja, saugia tvora, užbaigti šaligatvio plytelių atnaujinimą. Reikalinga pastato renovacija.

**Socialiniai veiksniai.** Socialinės atskirties mažinimas nėra tiesiogiai švietimo sistemoje sprendžiamas klausimas. Su socialine atskirtimi, ją patiriančiomis šeimomis ir jų vaikais susiduria mokyklos nuo ikimokyklinio ugdymo iki pat studijų. Lietuvoje kas penktas vaikas nuo 0 iki 5 m. gyvena socialinės atskirties ir skurdo sąlygomis, nemažą dalį šeimų sudaro šeimos, kuriose vaiką augina vienas tėvų (mama ar tėtis). Šios šeimos turi mažiau galimybių ir laiko, kurį galėtų skirti vaiko ugdymui. Tad kokybiškas institucinis ugdymas vaidina vis svarbesnį vaidmenį. Nepakankamas vaikų įsitraukimas į ankstyvąjį kokybišką institucinį ugdymą turi ilgalaikes neigiamas pasekmes. Tyrimų duomenimis, vaikai, kurie ikimokyklinio ugdymo įstaigas lankė ilgiau nei vienus metus, PIRLS ir PISA tyrimuose pasiekė geresnių kalbinio ir matematinio raštingumo rezultatų. Taip pat nustatyta, kad dalyvavimas kokybiškame ikimokykliniame ugdyme yra svarbus veiksnys, užkertantis kelią mokiniui iškristi iš švietimo sistemos. Vaikų dalyvavimas ikimokykliniame ugdyme yra vienas iš veiksnių, sudarančių prielaidas sėkmingai mokytis mokykloje.

 Labai svarbu užtikrinti lygias galimybes ugdytis visiems vaikams. Svarbiausiu teigiamu poslinkiu yra pačios socialinės politikos sparti kaita. Švietimas, ypač ikimokyklinis bei priešmokyklinis ugdymas, tampa prioritetinėmis sritimis, keičiant požiūrį į socialinės rizikos šeimų finansavimą ir švietimą. Vykdomos prevencinės smurto, prievartos programos didinama tėvų atsakomybė už vaikų ugdymą.

**Technologiniai veiksniai.** Informacinių ir komunikacinių technologijų diegimas turi įtakos mokyklos elektroninės erdvės veiksmingumui, kūrimui, informacinės kultūros stiprinimui, ugdymo(si) kokybės gerinimui. Informacinės ir komunikacinės technologijos vis labiau veikia ugdymo(si) metodus, daro įtaką ne tik ugdymo turiniui, bet ir visam ugdymo procesui. IKT plačiai integruojamos į mokymą. Gerėja aprūpinimas informacinėmis technologijomis ir gebėjimai jomis naudotis, tačiau nepakankamai pasitelkiamos švietimo technologijos ir skaitmeninės inovacijos. Šiandien pedagogai turi išmanyti ne tik edukacines technologijas, bet ir šiuolaikines informacines sistemas, technologines galimybes. Nustatyta, kad kompiuteriai ikimokyklinio amžiaus vaikams suteikia patrauklią galimybę veikti ir tyrinėti supantį pasaulį. Pastebėta, kad naująsias technologijas vaikai įvaldo greitai, tačiau pedagogams ir tėvams neretai trūksta žinių ir gebėjimų. IKT vis labiau lemia ugdymo ir ugdymosi metodus, ugdymo turinį bei visą ugdymo procesą. Naujos technologijos skatina kelti pedagogų kvalifikaciją, organizuojant ugdymo procesą nuotoliniu būdu, virtualiose ir netradicinėse edukacinėse erdvėse. Pažangių technologijų atsiradimas ir plėtra reikalauja ne tik pedagogams, bet ir kitiems darbuotojams įgyti daugiau kompetencijų, efektyvinti darbą, atnaujinti materialinę bazę.

**III SKYRIUS**

**VIDINIAI APLINKOS VEIKSNIAI**

 **Teisinė bazė.** Lopšelis-darželis yra registruotas Lietuvos Respublikos juridinių asmenų registre 2012 m. rugsėjo 3 d., jam suteiktas kodas 300149538. Leidimas-higienos pasas išduotas Kauno visuomenės sveikatos centro 2012 m. rugsėjo 12 d. Nr. 9-0650(14). Nuostatai patvirtinti Kėdainių rajono savivaldybės tarybos 2021 m. liepos 16 d. sprendimu Nr. TS-145.

Įstaiga dirba vadovaudamasi Lietuvos Respublikos teisės aktais ir Lopšelio-darželio darbo tvarką reglamentuojančiais vidaus dokumentais. Kiekvienas dokumentas svarbus reglamentuojant įstaigos veiklą ir užtikrinant ugdymą.

**Organizacinė struktūra**. Lopšelio-darželio savininko teises ir pareigas įgyvendinanti institucija – Kėdainių rajono savivaldybės taryba. Lopšeliui-darželiui „Aviliukas“ vadovauja direktorius. Veiklą koordinuoja direktoriaus pavaduotojas ugdymui ir ūkvedys. Įstaigoje veikia savivaldos institucijos: įstaigos taryba, darbo taryba, mokytojų taryba, metodinės grupės, tėvų komitetai. Įstaigoje ugdymas organizuojamas pagal ikimokyklinio ugdymo programą „Dūzginėlis“, priešmokyklinio ugdymo Bendrąją programą. Nuo 2021 m. rugsėjo 1 d. Kėdainių rajono savivaldybės tarybos sprendimu panaikintas neformaliojo ugdymo struktūrinis padalinys šeštadieninė (sekmadieninė) rusų mokykla.

Lopšelyje-darželyje yra sukomplektuotos 9 grupės: 2 – lopšelio, 5 – ikimokyklinio ugdymo, 2 – priešmokyklinio ugdymo grupės.

Vaikų skaičiaus pokytis pagal metus pateiktas 1 ir 2 paveikslėliuose.

**1 paveikslėlis. Vaikų skaičiaus pokytis.**

**2 paveikslėlis. Vaikų skaičiaus pokytis šeštadieninėje (sekmadieninėje) rusų mokykloje.**

 Kiekvienais metais stebimas ikimokyklinio amžiaus vaikų, lankančių įstaigą, nežymus pokytis. 2021 m. rugsėjo 1-ai dienai vaikų skaičius 3 vaikais sumažėjo ir neliko mokinių norinčių mokytis šeštadieninėje (sekmadieninėje) rusų mokykloje.

Įstaigoje teikiama pagalba vaikams ir šeimoms. Sunkiai gyvenančioms šeimoms mokestis už vaikų maitinimą mažinamas 50 procentų: 2019 m. mokestis sumažintas 30 vaikų, 2020 m. – 35 vaikams, 2021 m. – 19 vaikų. Nuo 2020 m. priešmokyklinio ugdymo vaikams skiriami nemokami pietūs ir taikoma 50 procentų lengvata už kitus maitinimus (pusryčiai, pavakariai).

Teikiama logopedo pagalba psichologo asistento pagalba. Nuo 2021 metų teikiama mokytojo padėjėjo pagalba dviem ugdytiniams turintiems didelių specialiųjų poreikių. Jiems parengtos individualios programos.

 **Žmogiškieji ištekliai**. Lopšelyje-darželyje patvirtinti 40,26 et. Dirba 44 darbuotojai, iš jų 19 pedagogų ir 26 nepedagoginiai darbuotojai.

 Patvirtinta valdymo struktūra pateikta 3 paveikslėlyje.

 **3 paveikslėlis. Įstaigoje patvirtinta valdymo struktūra.**

Lopšelio-darželio taryba

Darbo taryba

Direktorius

Mokytojų taryba

Tėvų komitetas

Vyriausiasis

buhalteris

Ūkvedys

Raštvedys

Maitinimo organizavimo specialistas

Direktoriaus pavaduotojas ugdymui

 Ikimokyklinio ir priešmokyklinio ugdymo mokytojų padėjėjai

Priešmokyklinio ugdymo mokytojai

Apskaitininkas

Duomenų bazių administratorius

Sandėlininkas

Ikimokyklinio ugdymo mokytojai

Valytojas

Virėjai

Informacinių technologijų specialistas

Meninio ugdymo mokytojas

Skalbėjas

Pagalbinis darbininkas

Elektrikas

Logopedas

Psichologo asistentas

Santechnikas

Stalius

Mokytojo padėjėjas

Vaiko gerovės komisija

Budėtojas

Metodinė taryba

Kiemsargis

Mokytojų ir pagalbos mokiniui specialistų atestacijos komisija

 Visų darbuotojų funkcijos reglamentuotos pareigybių aprašymuose, kurie parengti vadovaujantis teisės aktų pakeitimais. Pedagogai ir specialistai, įgiję aukštąjį arba aukštesnįjį išsilavinimą. 2 mokytojai turi mokytojo, 10 – vyresniojo mokytojo ir 4 – mokytojo metodininko kvalifikacines kategorijas*.* Visų mokytojų amžiaus vidurkis 51 metai. Įstaigoje sukurtas geras emocinis klimatas. Tai patvirtina 2021 metais atliktas darbuotojų psichosocialinių rizikos veiksnių darbe tyrimas. Rezultatai pasiekiami pasinaudojant darbuotojų turimais ištekliais – kompetencija, žiniomis, sugebėjimais.

 Pedagogų skaičius ir išsilavinimas pateiktas 4 paveikslėlyje.

 **4 paveikslėlis. Pedagogų skaičius 2021 m. gruodžio 1 d. duomenimis.**

 Pedagogų išsilavinimas pateiktas 5 paveikslėlyje.

 **5 paveikslėlis. Pedagogų išsilavinimas.**

 Kiekvienas darbuotojas pasirenka kvalifikacijos kėlimui bei saviraiškai patogų laiką ir formas. Mokslo metų pabaigoje rezultatus fiksuoja savo veiklos ataskaitoje.

 Pedagogų kvalifikacija pateikta 6 paveikslėlyje.

 **6 paveikslėlis. Pedagogų kvalifikacija.**

 **Finansiniai ištekliai.** Lopšelyje-darželyje formuojama finansinė ūkinė politika. Įstaiga išlaikoma iš Mokymo lėšų, savarankiškoms funkcijoms atlikti skiriamų lėšų iš savivaldybės, specialiųjų lėšų, tikslinių programų ir paramos lėšų. Mokymo lėšų pakanka mokytojų atlyginimams, socialinio draudimo įmokoms, mokytojų kvalifikacijai tobulinti. Savivaldybės suformuotas aplinkos lėšų biudžetas nėra pakankamas. Iš skiriamų asignavimų užtenka tik būtiniausioms reikmėms tenkinti. Vykdant taupymo programą, panaudojant 1,2 procentus gyventojų pajamų mokesčio surinktas lėšas, paramos lėšas, per metus pavyksta sutaupyti ir atnaujinti materialinę bazę.

2019–2021 metų įstaigai skirtos lėšos tikslams įgyvendinti pateiktos 7 paveikslėlyje.

**7 paveikslėlis. 2019–2021 m. asignavimai tikslams įgyvendinti.**

2019–2021 m. lėšos panaudotos paslaugoms pateiktos 8 paveikslėlyje.

**8 paveikslėlis. Lėšos panaudotos paslaugoms.**

**Planavimo sistema.** Įstaiga savo veiklą planuoja rengdama strateginį planą, metų veiklos planą ir biudžetines programas, grupių ilgalaikius, savaitės ugdomuosius planus ir įstaigos mėnesinius planus. Strateginis planas tampa Lopšelio-darželio vykdomų veiklų ir joms skiriamų lėšų planavimo pagrindu. Strateginiam planavimui suburta darbo grupė. Už Lopšelio-darželio lėšų planavimą atsakingas direktorius ir vyriausias buhalteris; už ugdymo rodiklius – Mokytojų taryba, metodinė grupė; už tikslus, uždavinius ir priemones – Lopšelio-darželio taryba, direktorius. Į planavimo procesą įtraukiami administracijos darbuotojai, specialistai, mokytojai. Planai rengiami atsižvelgiant į turimas lėšas. Kasmet rengiamos veiklų ataskaitos. Įstaigos specialistai, mokytojai savo planus derina su Lopšelio-darželio strateginiu planu. Šiam planavimui dar trūksta kokybės, bet patirtis kaupiama, planų efektyvumas didėja.

**Informacinės ir komunikacinės sistemos.** Lopšelis-darželis naudojasi įvairaus ryšio priemonėmis: Telia Lietuva, AB išoriniu (trumpuoju) telefono ryšiu, interneto ir kompiuterine komunikavimo sistema „Skipe“, elektroniniu paštu. Šiuo metu įstaigoje kompiuterizuotos visos darbo vietos: 9 kabinetuose, 9 darbo vietos grupėse ir aktų salėje su interneto prieiga. 7 grupėse įmontuota multimedija. Visos grupės aprūpintos spausdintuvais, priešmokyklinio ugdymo vaikai planšetiniais kompiuteriais. Esant karantinui, ugdymo procesas perkeltas į virtualią erdvę naudojant IKT priemones: Zoom platformą, facebook paskyrą, EMA sistemą. Į mokymą nuotoliniu būdu įsitraukė 75 procentų tėvų.

Įstaigoje buhalterinė apskaita vykdoma taikant „Biudžetas VS“ programą. Bankiniai pavedimai, vietiniai ir tarpiniai mokėjimai bei kitos operacijos atliekamos naudojant bankų internetinę sistemą. 2 įstaigos darbuotojai turi elektroninio parašo teisę. Žinios apie įstaigos veiklą visuomenei, tėvams skelbiamos savivaldybės ir įstaigos internetiniame puslapyje [www.aviliukas.kedainiai.lm.lt/](http://www.aviliukas.kedainiai.lm.lt/), kuris buvo atnaujintas 2020 metais, atitinkantis teisės aktų reikalavimus.

Duomenų perdavimui, sisteminimui ir veiklų įgyvendinimui naudojamos šios programos: ŠVIS (Švietimo valdymo informacinė sistema), MR (mokinių registras), PR (pedagogų registras), diegiama internetinė sistema „Mūsų darželis“ – elektroninis dienynas. Įdiegta darbuotojų ir asmenų asmens duomenų saugojimo politika pagal „Bendrąjį duomenų apsaugos reglamentą“.

**Veiklos įsivertinimas.** Lopšelyje-darželyje sistemingai vykdomas kiekvieno pedagogo veiklos įsivertinimas, orientuotas į darbuotojų motyvavimą ir kūrybiškumą, atsakomybės už darbo rezultatus stiprinimą ir savarankiškumo skatinimą. Mokslo metų gale, kiekvienas mokytojas pildo savianalizės anketą fiksuodamas savo veiklos faktus ir pasiekimų analizę. Kiekvienais metais darbuotojams (išskyrus mokytojus ir specialistus), dirbantiems pagal darbo sutartis vyksta kasmetinis veiklos vertinimas. Įstaigos finansinė veikla kontroliuojama vadovaujantis įstaigos parengtomis finansų tvarkos taisyklėmis. Sėkmingai diegiama priežiūros sistema, kuri apima administracinės, pedagoginės ir ūkinės veiklų priežiūrą. Finansų kontrolę atlieka įstaigos vadovas, rajono savivaldybės Kontrolės ir audito tarnybos, Kėdainių rajono savivaldybės administracijos, Švietimo ir kultūros skyriaus deleguoti atstovai. Lopšelio-darželio higieninę ir maisto kokybės priežiūrą vykdo Kauno valstybinė maisto ir veterinarijos tarnyba bei Nacionalinio visuomenės sveikatos centro prie sveikatos apsaugos ministerijos Kauno departamento Kėdainių skyriaus specialistai.

2020 metais Kėdainių rajono savivaldybės kontrolės ir audito tarnybos specialistai įstaigoje atliko audito procedūras įvertinant lėšų ir turto valdymo, naudojimo ir disponavimo jais teisėtumą. Buvo vertinama vidaus kontrolė, biudžeto asignavimų naudojimas ir jų teisingas atvaizdavimas 2019 metų finansinių ir biudžeto vykdymo ataskaitų rinkiniuose. Pateiktos pastabos ištaisytos.

Rengiamas trejų metų strateginis veiklos, kasmet – metinės veiklos, mėnesio, grupių veiklos metų planai, neformaliojo ugdymo programos. Planams, įvairioms programoms rengti, įvertinti ir atlikti analizę, direktoriaus įsakymu sudaromos darbo grupės. Planai ir programos derinami, siekiant išsikeltų tikslų ir uždavinių dermės. Veiklos planavimo principai: visuotinumas, lankstumas, inovatyvumas.

**Darbo aplinka.** Įgyvendinant įstaigos strategijos 2019–2021 metų priemones, per 3 metus atnaujintos lauko žaidimų aikštelių inventorius už 10540,00 Eur, nupirkta baldų už 7874,00 Eur. Prie lauko žaidimų aikštelių įrengta smūgį silpninanti danga už 7713,00 Eur. 2019–2021 metais visose grupėse įrengta kondicionavimo sistema už 17100,00 Eur. 2020 metais pakeista 420 kvadratinių metrų šaligatvio plytelių dangos už savivaldybės lėšas už 21000,00 Eur.

**IV SKYRIUS**

**SSGG ANALIZĖ**

 Norėdama parengti įstaigos 2022–2024 m. efektyvų strateginį planą ir tikslingiau pasirinkti veiklos kryptis, numatyti tikslus, uždavinius ir priemones, strateginio planavimo darbo grupė vadovavosi visos bendruomenės narių veiklos kokybės įsivertinimo išvadomis įgyvendinant 2019–2021 m. strateginį planą. Atsižvelgė į rekomendacijas,išnagrinėjo esamą situaciją, įvertino stiprybes, silpnybes, galimybes ir grėsmes.

 Analizės rezultatai pateikti 9 paveikslėlyje.

 **9 paveikslėlis. SSGG analizė.**

|  |  |
| --- | --- |
| **STIPRYBĖS** | **SILPNYBĖS** |
| Dirba nuolat besimokantys, aukštos kvalifikacijos ir kompetencijos mokytojai.Vykdomas mokytojų skatinimas ir motyvavimas.Sudarytos sąlygos visiems darbuotojams kelti kvalifikaciją, tobulėti.Neperpildytos grupės, pakankamas dėmesys kiekvienam vaikui.Didelis dėmesys skiriamas vaikų ir darbuotojų saugumui, gero mikroklimato kūrimui.Vaikų sveikos gyvensenos įgūdžių formavimas (projektai: Sveikatiada“, „Futboliukas“, Lietuvos „Mažųjų žaidynės“, 2018–2022 metų Sveikatos stiprinimo programos įgyvendinimas).Teigiamas tėvų įvertinimas.Atnaujinta ikimokyklinio ugdymo programa „Dūzginėlis“.Diegiama socialinio ir emocinio ugdymo programa „Kimochi“, programos „Dramblys“ elementai, tarptautinė programa „Zypio draugai“.Draugiškas, dalykinis bendradarbiavimas su kitomis rajono ir respublikos ikimokyklinėmis įstaigomis.Sukurtos funkcionalios, estetiškos, saugios, skatinančios įvairius vaiko gabumus ir poreikius lauko ir vidaus erdvės.Įsteigta 0,5 etato mokytojo padėjėjo. Kompiuterizuotos mokytojų, specialistų darbo vietos su interneto prieiga.Visose grupėse įrengta kondicionavimo sistema.Viešas ir skaidrus finansinių lėšų tvarkymas.Paramos lėšos efektyviai ir racionaliai naudojamos įstaigos reikmėms.Efektyviai valdoma COVID-19 ligos situacija. | Daugėja vaikų su specialiaisiais ugdymosi poreikiais. Neturime specialiojo ugdymo pedagogo etato. Nepakankamas kai kurių įstaigos bendruomenės narių atvirumas pokyčiams, trūksta kūrybiškumo, novatoriškų idėjų, iniciatyvos. Neišnaudotos projektinės veiklos galimybės pritraukiant papildomas lėšas šalies ir tarptautiniu mastu. Nepakankami įgūdžiai naudojant IKT (nuotolinis darbas).Neišnaudotos bendravimo ir bendradarbiavimo su ugdytinių tėvais galimybės, per mažai skiriama dėmesio pedagoginiam tėvų švietimui. Nesaugi tvora, neapšildytas pastatas didina šilumos kaštus.Silpnas mokytojų užsienio kalbų (anglų) mokėjimas.Vyresnio amžiaus mokytojams sunku prisitaikyti prie naujos kartos vaikų.Neišnaudotos savireklamos ir informacijos sklaidos galimybės.Finansinių išteklių stoka.  |
| **GALIMYBĖS** | **GRĖSMĖS** |
| Vaikų ugdymo sąlygų gerinimas, modernizuojant vidaus ir lauko aplinką, pritaikant ją įvairių poreikių turintiems vaikams.Dalyvavimas įvairiuose respublikiniuose, tarptautiniuose projektuose leidžia ne tik susipažinti, bet ir perimti užsienio ir Lietuvos ikimokyklinių įstaigų ugdymo(si) gerąją patirtį.Plėtoti socialinį-emocinį ugdymą visose amžiaus grupėse.Mokytojų mokymasis, siekiant pagilinti kompetencijas, kaip dirbti su vaikais, turinčiais ugdymosi sunkumų, emocijų ir elgesio sutrikimų. Modeliuoti savo nuosekliąją kaitą, tobulėjimą, siekti geresnių ugdymosi rezultatų, ieškoti kūrybiškesnių ugdymo metodų ir formų. Įvairinti bendradarbiavimo formas su tėvais ir socialiniais partneriais.Modernizuoti ugdymo aplinką ir procesą naudojant IKT.Esamų Lopšelio-darželio tradicijų išlaikymas, tęstinumas ir naujų kūrimas.Aktyvus įstaigos veiklos viešinimas visuomenei.  | Mažėjantis sveikatos indeksas (blogėjanti vaikų sveikata, daugėja vaikų su specialiaisiais poreikiais).Nepakankamas finansavimas ugdymo programai įgyvendinti, higieninei įstaigos aplinkai gerinti.Blogėjanti pastato būklė, neplanuojama renovacija.Daugelis tėvų dėl savo abejingumo, pasyvumo, laiko stokos, nėra suinteresuoti dirbti drauge.Mažas vaikų gimstamumas, emigracija, senėjantis Žemaitės mikrorajonas mažina vaikų skaičių grupėse.Senstantis mokytojų kolektyvas, žinių kūrimo, sklaidos ir naudojimo pasyvumas.Tėvų tolerancijos stoka, nepagrįsti reikalavimai, kaltinimai.Ikimokyklinio ugdymo specialistų trūkumas. |

**V SKYRIUS**

**VEIKLOS STRATEGIJA**

**Vizija**

 Kiekvienas vaikas asmenybė ir vertybė, darbuotojas profesionalas, pasirengęs kaitai, kiekviena šeima partnerė.

**Misija**

Teikti kokybišką, vaiko poreikius atitinkantį ikimokyklinį ir priešmokyklinį ugdymą, ugdyti aktyvų, laisvą, savimi ir savo gebėjimais pasitikintį, stiprią motyvaciją turintį vaiką, rūpintis jo sveikata, saugumu, poreikių ir interesų saviraiška.

**Vertybės**

**Pilietiškumas –** stiprus pareigos jausmas, susijęs su įstatymų laikymusi, bendruomeniškumu, bendradarbiavimu, mokymusi visą gyvenimą, teigiamas požiūris į įtraukųjį ugdymą.

**Atsakomybė** – susitarimų, įsipareigojimų laikymasis, sąžiningas darbas, atsakomybė už kokybiškai atliekamus darbus, kurie daro poveikį vaikui, šeimai, bendruomenei.

**Atvirumas pokyčiams** – žmogaus laisvumas, buvimas nuolatinėje keitimosi būsenoje tam, kad prisitaikytų prie kintančios aplinkos.

**Kūrybiškumas** – neįprastų sprendimų radimas naujose situacijose (mokausi iš nesėkmių ir sėkmių), smalsumas, rasti būdus, kaip darbus padaryti geriau.

**VI SKYRIUS**

**PRIORITETAI. STRATEGINIAI TIKSLAI IR UŽDAVINIAI**

 **Prioritetai.**

Inovatyvus ir kokybiškas ugdymas.

 Sveikatos stiprinimas.

 Besimokanti ir partneriška Lopšelio-darželio bendruomenė.

1. **Tikslas. Vykdyti inovatyvų ikimokyklinį ir priešmokyklinį ugdymą(si)**

**Uždaviniai:**

1.1. Diegti inovatyvius pedagoginius metodus ir priemones, ugdyti vaikų skaitmeninę kompetenciją.

 1.2. Tobulinti vaikų pasiekimų ir pažangos vertinimą, teikti kokybišką ir savalaikę pagalbą.

 1.3. Sudaryti sąlygas profesiniam tobulėjimui, skatinti iniciatyvas ir dalintis darbo patirtimi su socialiniais partneriais.

 **2. Tikslas. Kurti sveiką ir saugią aplinką, skatinančią bendruomenės pozityvų bendradarbiavimą. .**

 **Uždaviniai:**

2.1. Organizuoti veiklas, stiprinančias bendruomenės narių psichinę ir fizinę sveikatą.

 2.2. Skatinti aktyvesnį šeimos įsitraukimą į vaikų ugdymo(si) procesą įstaigoje.

 2.3. Atnaujinti vidaus ir lauko edukacines erdves.

**VII SKYRIUS**

**STRATEGINIŲ TIKSLŲ IR UŽDAVINIŲ VEIKLOS TURINYS**

|  |
| --- |
| **1. Tikslas. Vykdyti inovatyvų ikimokyklinį ir priešmokyklinį ugdymą(si).** |
| **1. 1. Uždavinys. Diegti inovatyvius pedagoginius metodus ir priemones, ugdyti vaikų skaitmeninę kompetenciją.**  |
| Priemonės | Data | Vykdytojai | Resursai | Sėkmės kriterijai |
| 1.1.1. Įkurti „Bitės Majos“ eksperimentų laboratoriją.1.1.2. Tapti STEAM tinklo nare.1.1.3. Ugdymo procesą paįvairinti veiklomis skatinančiomis vaikų kūrybiškumą, smalsumą, norą tyrinėti. 1.1.4. Organizuoti patirtinę ugdomąją veiklą lauke, skatinančią pažinti aplinką ir eksperimentuoti. 1.1.5. Ugdymo procese naudoti skaitmenines ugdymo priemones ir mokomąsias programas. 1.1.6. Inicijuoti ir dalyvauti įvairiuose projektuose, konkursuose pasitelkiant IKT.   | 2022 m.2022 m.2022–2024 m.  2022–2024 m.2022–2024 m. 2022–2024 m. | Direktorius,vyresnioji mokytoja Vaida MašiotaitėDirektorius,vyresnioji mokytoja Vaida MašiotaitėVyresnioji mokytoja Vaida Mašiotaitė, grupės mokytojos. MokytojaiMokytojai, specialistai.Mokytojai, specialistai | Žmogiškieji ištekliai, mokymo ir 1,2 procento lėšosŽmogiškieji ištekliaiŽmogiškieji ištekliai, mokymo, 1,2 procento ir ugdymo lėšosŽmogiškieji ištekliai, ugdymo lėšosŽmogiškieji ištekliaiŽmogiškieji ištekliai | Įkurta tyrinėjimų, eksperimentų, žaidimų erdvė. Du kartus metuose laboratorija papildoma ir atnaujinama priemonėmis, inventoriumi ir medžiagomis. Paskirtas STEAM veiklų koordinatorius, sukurtas STEAM Lopšelio-darželio profilis ir veiklų planas. Informuotas STEAM tinklo koordinatorius NŠA. Lopšelis-darželis taps STEAM tinklo nare.Užsiėmimuose 2 kartus savaitėje dalyvaus ne mažiau kaip 90 procentų 4–6 metų vaikai ir 1 katrą per 2 savaites ne mažiau 90 procentų 3–4 metų vaikai. Eksperimentai, tyrinėjimai paįvairins ugdymo procesą, skatins vaikų kūrybiškumą, vaikai įgis naujų žinių ir praktinių įgūdžių. 1 kartą mėnesyje, kiekvienas mokytojas ugdymo procesą organizuos lauke. Ne mažiau kaip 100 procentų ugdytinių dalyvaus veiklose. Ugdytiniai pažins Lopšelio-darželio teritorijoje augančius augalus, įgis žinių apie juos supančią aplinką, išmoks ją tyrinėti, prižiūrėti ir saugoti.100 procentų priešmokyklinio ugdymo mokytojų ir ne mažiau kaip 100 procentų priešmokyklinio amžiaus vaikų naudosis skaitmenine ugdymo priemone EDUKA, EMA. 60 procentų ikimokyklinio ugdymo mokytojų ugdyme taikys aktyvias, kūrybines mokomąsias programas ir priemones. Vaikai mokysis skaičiuoti, rašyti, pažinti pasaulį. Technologijos padės vaikams būti aktyviems, motyvuotiems, ugdysis skaitmeniniai įgūdžiai. Mokytojai geriau supras vaikų pasiekimų lygį. Ne mažiau kaip 50 procentų mokytojų 70 procentų ugdytinių dalyvaus įvairiuose projektuose, konkursuose. Vaikai mokysis dirbti kartu su kitais, spręs vieną visiems aktualią problemą, mokysis dirbti komandoje. Naudosis „Skype“ susitikimų programa. Plėsis ugdymo galimybės.  |
| **1.2. Uždavinys. Tobulinti vaikų pasiekimų ir pažangos vertinimą, teikti kokybišką ir savalaikę pagalbą.**  |
| 1.2.1. Planuoti ugdymo turinį pagal atnaujintą ikimokyklinio ugdymo programą „Dūzginėlis“ ir Priešmokyklinio ugdymo bendrąją programą. 1.2.2. Siekti ugdytinių pažangos, tikslingai parenkant metodus, būdus, priemones. 1.2.3. Atlikti vaikų pasiekimų vertinimo sistemos auditą.1.2.4. Konsultuoti ir teikti pagalbą vaikų tėvams mokymosi sunkumams įveikti. 1.2.5. Laiku nustatyti, įvertinti vaikų įgūdžius, gebėjimus ir mokėjimus, teikti mokytojo padėjėjo pagalbą. 1.2.6. Sudaryti sąlygas mokytojo padėjėjui kelti kvalifikaciją, įgyti kompetencijas darbui su specialiųjų poreikių vaikais.  | 2022–2024 m. 2022–2024 m.2023 m.2022–2024 m.2022–2024 m. 2022–2024 m. | Direktoriaus pavaduotojas ugdymui,mokytojaiDirektoriaus pavaduotojas ugdymui, mokytojaiVadovai,mokytojai, specialistai, tėvaiVadovai, specialistai, mokytojaiVadovai, specialistai, mokytojaiDirektorius, direktoriaus pavaduotojas ugdymui, mokytojo padėjėja | Žmogiškieji ištekliaiŽmogiškieji ištekliaiŽmogiškieji ištekliaiŽmogiškieji ištekliai.Žmogiškieji ištekliai.Žmogiškieji ištekliai. Lėšos kvalifikacijos kėlimui. | 100 procentų mokytojų planuos ir atnaujintą ugdymo turinį taikys ugdymo procese. Tenkinami kiekvieno vaiko individualūs, saviti poreikiai ir galimybės.Įvertinti 100 procentų vaikų pasiekimai ir pažanga. Ne mažiau kaip 80 procentų mokytojų tikslingai taikys įvairius metodus, būdus siekiant vaikų pažangos. Ne mažiau kaip 20 procentų priešmokyklinio amžiaus vaikų ir ne mažiau kaip 30 procentų ikimokyklinio amžiaus vaikų padarys pažangą. . Vaikų pasiekimų vertinimas vyks nuolat, ugdymo proceso metu ir laisvalaikiu stebint jų elgesį, bendravimą, diskutuojant, atliekant užduotis ir jas aptariant. Bus nustatyti ugdytinių pasiekimai ir padaryta pažanga, numatytos tolesnio mokymosi galimybės. Priešmokyklinio amžiaus vaikų pasiekimai įvertinti pagal tris pasiekimų lygius.Parengtos anketos mokytojams, specialistams, tėvams. 100 procentų mokytojų ir specialistų, ne mažiau kaip 70 procentų tėvų dalyvaus vaikų pasiekimų vertinimo audite. 100 procentų tėvų supažindinti su išvadomis. Išsiaiškintas ugdytinių pasiekimų vertinimo sistemos veiksmingumas ir funkcionalumas. Padarytos išvados, parengtas veiksmų planas. 80 procentų tėvų bus suteikta pagalba, rekomendacijos kaip įveikti mokymosi sunkumus. Bendradarbiavimas su šeima užtikrins ugdymo tęstinumą ir nuolatinę vaiko pažangą. Įvertinti 100 procentų priešmokyklinio ir 80 procentų ikimokyklinio amžiaus vaikų gebėjimai ir mokėjimai. Jiems teikiama logopedo pagalba. 2 ugdytiniams teikiama mokytojo padėjėjo pagalba. Parengtos dvi individualios programos priderintos prie ugdytinių gebėjimų, interesų, poreikių. Numatyti metodai, būdai ir priemonės. Teikiama pagalba tėvams.Ne mažiau kaip 1 mokytojo padėjėjas dalyvaus mokymuose ir 80 procentų įgytų žinių pritaikys praktiškai. Patobulintos kompetencijos darbui su specialiųjų poreikių ugdytiniais.  |
| **1.3. Uždavinys. Sudaryti sąlygas profesiniam tobulėjimui, skatinti iniciatyvas ir dalintis darbo patirtimi su socialiniais partneriais.** |
| 1.3.1. Sudaryti mokytojams sąlygas ir galimybes tobulinti turimas ir įgyti naujas kompetencijas, skleisti ir perimti gerąją darbo patirtį. 1.3.2. Plėtoti sociokultūrinius ryšius su socialiniais parneriais.1.3.3. Atlikti visuminį ir teminį veiklos kokybės įsivertinimą.1.3.3. Skatinti mokytojus siekti aukštesnės kvalifikacinės kategorijos, įgyvendinti Mokytojų ir pagalbos mokiniui specialistų atestacijos programą. | 2022–2024 m. 2022–2024 m.2022–2024 m.2022–2024 m.  | DirektoriusVadovai, mokytojai, specialistai.Vadovai,Direktorius, atestacinė komisija, mokytojai |  Žmogiškieji ištekliai, lėšos kvalifikacijos kėlimui.Žmogiškieji ištekliaiŽmogiškieji ištekliaiŽmogiškieji ištekliai | Ne mažiau kaip 5 dienas per metus kiekvienas mokytojas dalyvaus mokymuose. 80 procentų mokytojų žinias pritaikys organizuodami ugdymą. Ne mažiau kaip 3 mokytojos įstaigoje ves atviras veiklas.Pasirašytos 3 bendradarbiavimo sutartys. 50 procentų mokytojų vykdys bendrus projektus, renginius, mokysis vieni iš kitų. Atliktas visuminis 6 sričių kokybės įsivertinimas. Vieną kartą metuose atliktas 1 srities teminis 1-2 rodiklių veiklos kokybės įsivertinimas pagal rezultatus ir susitarimą. Atestuotas vienas mokytojas aukštesnei vyresniosios mokytojos kvalifikacinei kategorijai. |
| **2. Tikslas. Kurti sveiką ir saugią aplinką, skatinančią bendruomenės pozityvų bendradarbiavimą.**  |
| **2.1. Uždavinys. Organizuoti veiklas, stiprinančias bendruomenės narių psichinę ir fizinę sveikatą.**  |
| 2.1.1. Dalyvauti respublikiniuose, ilgalaikiuose projektuose, šventėse, pramogose, viktorinose, konkursuose, renginiuose propaguojančiuose sveiką gyvenseną.2.2.2. Įgyvendinti „Sveikatos stiprinimo programos 2018–2022 m.“ priemones, atlikti analizę, parengti ataskaitą.2.2.3. Parengti „Sveikatos stiprinimo programą 2023–2027 m. Teikti paraišką Nacionalinio sveikatą stiprinančių mokyklų tinklo koordinavimo komisijai.2.2.4. Vykdyti ilgalaikę socialinio-emocinio ugdymo programą „Vaiko socialinis emocinis ugdymas: iššūkiai ir galimybės“.2.2.5. Dalyvauti respublikinėse programose „Pienas vaikams“ ir „Vaisių ir daržovių vartojimo skatinimas vaikų ugdymo įstaigose“. | 2022–2024 m. 2022 m. 2022 m.2022 m. 2022–2024 m.  | Sveikatos saugojimo ir stiprinimo darbo grupėVadovai, sveikatos saugojimo ir stiprinimo darbo grupė. Visa bendruomenėSveikatos saugojimo ir stiprinimo darbo grupė.Direktoriaus pavaduotojas ugdymui, mokytojaiDirektorius,maitinimo organizavimo specialistas | Žmogiškieji ištekliaiŽmogiškieji ištekliaiŽmogiškieji ištekliaiŽmogiškieji ištekliaiVĮ Lietuvos žemės ūkio ir maisto produktų rinkos reguliavimo agentūra. | Ne mažiau kaip 100 procentų mokytojų, 95 procentų vaikų ir 40 procentų tėvų dalyvaus sveikos gyvensenos ugdymo projektuose ir kituose renginiuose. Vaikai įgis žinių ir praktinių įgūdžių apie sveikatą, fizinį aktyvumą. Dalyvaus įvairiose veiklose su tėveliais, socialiniais partneriais, susiras naujų draugų. Atlikta „Sveikatos stiprinimo programos 2018–2022 m.“ analizė ir parengta ataskaita. 90 procentų programos priemonių įgyvendinta.  80 procentų mokytojų, specialistų, 30 procentų tėvų dalyvaus „Sveikatos stiprinimo programos 2023–2027 m.“ rengime. Pateikta paraiška ir gautas patvirtinimas dėl pripažinimo sveikatą stiprinančia mokykla.5 mokytojai vykdys mokymus ir 90 procentų mokytojų dalyvaus mokymuose.Mokytojai įgis naujų kompetencijų, išmokys vaikus kaip valdyti savo emocijas, suprasti kitus žmones, būti empatiškais, kurti tarpusavyje gerus santykius.Tėvams sutikus, 100 procentų vaikų dalyvaus programose. Formuosis sveikatai palankios mitybos įpročiai, ugdytiniams suteikta informacija apie sveikos mitybos naudą. Gautos lėšos panaudotos vaikų mitybos ir mitybos organizavimo sąlygų gerinimui. |
| **2.2. Uždavinys. Skatinti aktyvesnį šeimos įsitraukimą į ugdymo(si) procesą.** |
| 2.2.1. Nuolat tirti ir reflektuoti įstaigos teikiamų paslaugų poreikį ir kokybę atliekant tėvų apklausas. 2.2.2. Įgyvendinti nuoseklią tėvų informavimo sistemą.  | 2022–2024 m. 2022–2024 m.  | DirektoriusVadovai, mokytojai | Žmogiškieji ištekliai Žmogiškieji ištekliai | 80 procentų tėvų dalyvaus apklausose, teiks pasiūlymus, rekomendacijas. Tariamasi su tėvais dėl neformaliojo ugdymo užsiėmimų organizavimo, dėl ugdymo kokybės gerinimo, dėl maitinimo, dėl pasiekimų vertinimo ir kt. Atsižvelgta į tėvų ir vaikų poreikius, sudarytos galimybės užsiimti papildoma veikla. Surinktos lėšos panaudotos ugdymo priemonėms įsigyti. Maitinimo valgiaraštyje pakeisti kai kurie patiekalai. 80 procentų tėvų nuosekliai informuojami apie Lopšelyje-darželyje vykdomas veiklas. Bendradarbiavimas su šeima užtikrins ugdymo tęstinumą įstaigoje ir šeimoje.  |
| **2.3. Uždavinys. Atnaujinti Lopšelio-darželio vidaus ir lauko erdves.** |
| 2.3.1. Bendrose patalpose įrengti judėjimą skatinančias, grupėse nusiraminimo erdves.2.3.2. Modernizuoti ir atnaujinti ugdymo aplinkas priemonėmis ir IKT įranga. 2.3.3. Atnaujinti lauko aikštelių inventorių, demontuojant nesaugius įrenginius ar jų konstrukcijas. 2.3.4. Vykdyti nuolatinę ir kasmetinę lauko žaidimų aikštelių priežiūrą. 2.3.5. Ankstyvojo amžiaus vaikų žaidimų erdvę lauke aptverti saugia tvorele. | 2022 m. 2022–2024 m. 2022–2024 m.2023–2024 m.2023 m.  | Vadovai, MokytojaiDirektorius, ūkvedysDirektorius, ūkvedysDirektorius, ūkvedysDirektorius, ūkvedys | Žmogiškieji ištekliai, ugdymo, 1,2 procento lėšosŽmogiškieji ištekliai, aplinkos, 1,2 procentų lėšosŽmogiškieji ištekliaiAplinkos, 1,2 procento lėšosAplinkos, 1,2 procento lėšos | Koridoriuje įrengtos trys judėjimo, 3 grupėse nusiraminimo erdvės. 100 procentų vaikų tenkins judėjimo poreikius. 70 procentų vaikų sudarytos sąlygos pabūti vieniems, susikaupti, pailsėti nuo triukšmo, nusiraminti. Įsigyta STEAM sienelė su priemonėmis, interaktyvios grindys. Grupėse pagal poreikį atnaujinta IKT įranga. 100 procentų mokytojų, specialistų, ugdytinių naudosis atnaujintomis priemonėmis ir IKT įranga. Formuosis informacinis mąstymas, tobulės kompiuterinio raštingumo įgūdžiai. Įrengta 1 žaidimo aikštelė „Lokiukas“, pakeistos 2 smėlio dėžes, prie 1 žaidimų aikštelės įrengta smūgį silpninanti danga. 100 procentų vaikų žais 20 procentų atnaujintose ir saugiose lauko aikštelėse, kurios atitiks Lietuvos HN 131:2015. Žaidimai lauke skatins fizinį aktyvumą.Vieną kartą mėnesyje atlikti žaidimų aikštelių ir lauko inventoriaus įvertinimą dėl saugumo, vieną kartą metuose atlikti metinę aikštelių priežiūrą ir kontrolę. 20 ankstyvojo amžiaus vaikų žais saugioje žaidimų aikštelėje.  |

V**III SKYRIUS**

**LAUKIAMI REZULTATAI**

 Įgyvendinus Lopšelio-darželio 2022–2024 m. strateginį planą pagerės ugdymo kokybė, vaikai įgis naujų įgūdžių, gebėjimų, patobulins skaitmenines ir kitas kompetencijas, bus geresni ugdytinių pasiekimai ir pažanga, didės tėvų atsakomybė už vaikų mokymosi sėkmę. Bus sudarytos sąlygos kiekvienam vaikui ugdytis pagal jo poreikius ir galimybes, užtikrinama švietimo pagalba. Bus atnaujintos įstaigos erdvės, sudarytos saugios ir higieniškos sąlygos ugdymui(si), gerės veiklos planavimas ir planų įgyvendinimas, turto ir lėšų administravimas, valdymas ir įsivertinimo sistema.

**IX SKYRIUS**

**STRATEGINIO PLANO ĮGYVENDINIMAS IR VERTINIMAS**

 Strateginio plano įgyvendinimo priežiūra atliekama viso proceso metu ir visais lygiais. Už strateginio plano įgyvendinimą atsako Lopšelio-darželio direktorius, kuris kontroliuoja ir stebi ar Lopšelio-darželio bendruomenė įgyvendina strateginio plano tikslus, ar darbuotojai efektyviai vykdo suderintų uždavinių ir priemonių įgyvendinimą.

 Strateginio plano rengimo darbo grupė pristato strateginio plano įgyvendinimo rezultatus Lopšelio-darželio tarybai ir visuotinam darbuotojų susirinkimui 1 kartą metuose. Lopšelio-darželio bendruomenė turi galimybę stebėti ir vertinti kaip įgyvendinami tikslai ir teikti siūlymus.

 Po metinio strateginio plano įgyvendinimo, jo tikslai, priemonės gali būti keičiami.

 2022–2024 m. strateginio plano įgyvendinimo ataskaita rengiama 2024 m. gruodžio mėn.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Kėdainių lopšelio-darželio „Aviliukas“

tarybos 2022 m. sausio 13 d. posėdžio

protokolo Nr. 1 nutarimu

PRITARTA